SSEตั้ง‘ชวนพิศ’ล้างภาพลักษณ์
เกาะติดข่าว ข่าวร้อน ข่าวเด่น ข่าววันนี้ ข่าวการเมือง ประเด็นการเมือง ข่าวเศรษฐกิจ ข่าวกีฬา ท่องเที่ยว บันเทิง ดูดวง สลากกินแบ่งรัฐบาล คลิปวีดีโอ ทันเหตุการณ์ทุกแง่มุม โดยทีมงานโพสต์ทูเดย์
19 ส.ค. 2554

โพสต์ทูเดย์ — ซันไซน์ตั้ง “ชวนพิศ ฉายเหมือนวงศ์” อดีตผู้ว่าการเคหะฯ ขึ้นเอ็มดีแทน “จำนงค์ พุทธิมา” เปิดทางให้ทางการตรวจสอบการปล่อยกู้พวกพ้องผู้ถือ หุ้นใหญ่ 
แหล่งข่าวจากบริษัท ซันไชน์ คอร์เปอเรชั่น (SSE) เปิดเผยว่า บริษัทได้แต่งตั้งนางชวนพิศ ฉายเหมือนวงศ์ เป็นกรรมการ บริษัท กรรมการบริหาร และกรรมการผู้จัดการ แทนนายจำนงค์ พุทธิมา มีผลตั้งแต่วันที่ 11 พ.ค.ที่ผ่านมา โดยนางชวนพิศมีวาระดำรงตำแหน่งกรรมการบริษัทเท่ากับวาระที่ยังเหลืออยู่ของนายจำนงค์
สำหรับนางชวนพิศเป็นอดีตผู้ว่าการการเคหะแห่งชาติ และเป็นคนใกล้ชิดกับผู้ถือหุ้นใหญ่ SSE นอกจากนี้นางชวนพิศยังเป็นกรรมการบริษัท เจนเนอรัล เอนจิเนียริ่ง (GEN) ซึ่งเป็นบริษัทย่อยของ SSE
แหล่งข่าวเปิดเผยว่า การลาออกของนายจำนงค์มีเหตุจากต้องการแสดงความรับผิดชอบและพิสูจน์ความโปร่งใส ไม่มีนอก มีในกรณีที่บริษัทนำเงิน 100 ล้านบาท ปล่อยกู้ให้กับพวกพ้องคนสนิทผู้ถือหุ้นใหญ่รายหนึ่งจำนวนมาก จนถูกตลาดหลักทรัพย์แห่งประเทศไทยจี้สอบ ถามมาตั้งแต่กลางเดือน พ.ย.ที่ผ่านมา 
“แม้ว่าเงินจำนวนนั้นผู้กู้จะทยอยคืนบริษัทบางส่วนจนเกือบหมดแล้ว ซึ่งก้อนสุดท้ายที่เหลือน่าจะชำระหมดภายในเดือน พ.ค.นี้ แต่อดีตผู้บริหารต้องการแสดงความรับผิดชอบว่าไม่มีส่วนเกี่ยวข้องหรือมีนอกมีในกับการปล่อยกู้ และที่ปล่อยกู้ออกไปเพราะเห็นว่าบริษัทได้รับผลตอบแทนในรูปดอกเบี้ยในอัตราที่ดี 15% ต่อปี ดีกว่านั่งทับเงินไว้เฉยๆ” แหล่งข่าวเปิดเผย
แหล่งข่าวเปิดเผยอีกว่า บริษัท ซันไชน์ฯ มีการสร้างสตอรีหลายเรื่อง ดำเนินธุรกิจหลายอย่างในเวลาเดียวกัน ทั้งธุรกิจกาแฟ ธุรกิจประมูลที่จอดรถยนต์สนามบินสุวรรณภูมิ ซึ่งแต่ละธุรกิจไม่สามารถดำเนินการได้ภายในเวลาพร้อมๆ กัน ทำให้ภาพของ SSE ดูไม่ดีในสายตานักลงทุน
ปัจจุบันบริษัท ซันไชน์ฯ มีนายฉาย บุนนาค และกลุ่มเอี้ยวศิวิกูลเป็นผู้ถือหุ้นรายใหญ่ และตลาดหลักทรัพย์นับว่า SSE เป็นบริษัทที่ซื้อขายเงินลงทุนอย่างมีนัยสำคัญ หลังบริษัทขาดทุนสุทธิถึง 38.57 ล้านบาท ในปี 2552 พลิกจากกำไรสุทธิ 6.15 ล้านบาท ในปี 2551 เพราะขาดทุนจากการขายเงินลงทุนเพิ่มขึ้น 25.85 ล้านบาท มีมูลค่าซื้อขายเงินลงทุน 290 ล้านบาท ส่วนของผู้ถือหุ้น 544 ล้านบาท ส่วนผลงานไตรมาสแรกยังไม่ได้เปิดเผย